Foto: Dalmatinski portal



GRUPA Torcidaša jučer je izvrijeđala državnu tajnicu za sport Janicu Kostelić. Mladići su joj dovikivali uvrede na trajektu Split - Supetar te na otoku Braču. Među njima su bila i dvojica maloljetnika.

Policija je odmah reagirala, a nakon cjelonoćne potrage zbog nepristojnog rječnika prema državnoj tajnici za sport koju je postavila HDZ-ova vlada, uhićeno je čak 12 osoba. Zbog glasnog vrijeđanja svi su zaradili prekršajne prijave.

Hrvatski javni i politički prostor pun je raznih skandala, a uvrede su njegova svakodnevica. Dapače, ovo što se dogodilo državnoj tajnici koja se nekad uspješno bavila skijanjem zapravo je mačji kašalj prema onome što su neki doživjeli. Pronašli smo nekoliko primjera posljednjih godina, a neki su puno gori (i opasniji) od onog što se dogodilo državnoj tajnici za sport.

Pero Ćorić u siječnju 2016. izvrijeđao Ružu Tomašić

"Ružo, znam da si zvala Stankovića… Zadnji put te opominjem. Možeš laprdati koliko hoćeš. Nevažna je politička karijera… Moja je uspješna i u uzlaznoj je putanji… Tvoja je u zoni sumraka i ideš svome kraju. Ponosim se drugom činjenicom da sam školski primjer dobroga oca koji ima troje pametne i visokoobrazovane djece… Da sam pravi primjer pažljivoga djeda mojoj unučadi. Za razliku od tebe", pisalo je u SMS poruci koju je glavni tajnik HSP-a dr. Ante Starčević i tadašnji saborski zastupnik Pero Ćorić poslao predsjednici Hrvatske konzervativne stranke i europarlamentarki Ruži Tomašić.

Nakon niza uvreda upućenih njezinoj djeci i suprugu, Ćorić SMS poruku završava riječima: “Meni se možeš napušiti kao i što i bi da sam htio…”. Ruža Tomašić je tada prijavila policiji primitak SMS poruke, a Ćorić se za njegovo slanje opravdao riječima: "Osobno nikada nikome nisam prijetio pa ni Ruži Tomašić. Poruka je zapravo samo obrana od nje koja već godinama polako i rado pljuje ne samo po svojoj obitelji nego i po mojoj, iznosi laži i neistine… Stoga sam morao ovako postupiti kako bih je upozorio."

2015. prijetili tadašnjem ministru branitelja Predragu Matiću

U studenom 2015. prijetnje smrću primio je i tadašnji ministar branitelja, Predrag Matić. Prijetio mu je 39-godišnjak iz Zadra. Navodno se radilo o branitelju, a u poruci je, između prijetnji i psovki, pisalo: "Što mi nisi dao lovu, ti si ministar".

Zadranin je nakon kriminalističke obrade pušten da se, uz kaznenu prijavu i zabranu komuniciranja s Matićem, brani sa slobode.

Prijetnje je iste godine dobio i Matićev pomoćnik Bojan Glavašević

Bilo je to u vrijeme šatora u Savskoj, vrijeme kada su šatoraši zahtijevali smjenu čelnih ljudi u ministarstvu branitelja. Bojan Glavašević se na njihovoj "listi" za smjenu našao nakon što je u Vukovaru izjavio da među hrvatskim braniteljima koji su pobijedili u ratu i imaju brojna prava postoji niz slučajeva oboljelih od PTSP-a i malignih bolesti, dok kod pripadnika srpskih postrojbi, koje su izgubile rat i nemaju sličnih prava, nema ni pojave PTSP-a.

Glavaševića je šest mjeseci čuvala policija. Nakon tog razdoblja Glavašević je izjavio: "Imam policijsku zaštitu već gotovo šest mjeseci, sukladno sigurnosnoj procjeni. Želio bih reći da ih se ne bojim. Ne bojim se ni za svoj život, ja sam jednako spreman umrijeti kao i oni. Živim svoj svjetonazor, nikoga ne mrzim, u ljudima tražim prijatelje i želim graditi mostove. To je onaj dio koji oni ne razumiju jer mi nisu dali priliku da objasnim. Pa, ipak, ja o njima nikad neću reći ni jednu ružnu riječ".

Glavašević je i jučer izvrijeđan na Zagreb Prideu. Policajac koji je stajao pored njega dok su mu psovali majku nije reagirao. "Neki građani s političarima žele selfieje, neki ih žele vrijeđati. Oboje dolazi s javnom dužnosti. Dužnosnici nisu svete krave. I ne smiju biti. Uhititi 12 ljudi zbog uvrede? Za stranku koja komunizam smatra gorim zlom od fašizma, španjolske gripe i udara asteroida u Zemlju, postupci HDZ-a prilično liče na staljinizam", komentirao je za N1.

U rujnu 2015. prijetnje smrću dobila je Jadranka Kosor

Tekst se nastavlja ispod oglasa

Jadranki Kosor su prijetili smrću pa je dobila policijsku zaštitu. "Samo da vam javim da sam opet dobila anonimno pismo u kojem se preporučuje moje živo zakopavanje u zemlju. Da znate gdje sam ako duže ne tvitam", objavila je bivša premijerka na Twitteru 26. rujna te godine.

Ranku Ostojiću prijetili na Facebooku

U studenom 2013. Ranku Ostojiću, tada potpredsjedniku Vlade i ministru unutarnjih poslova, prijetila je putem Facebooka 47-godišnja žena iz Bjelovara. Dobila je kaznenu prijavu zbog prijetnje državnom dužnosniku i određen joj je pritvor. Nakon saslušanja i obrade, puštena je na slobodu.

Iz istog razloga, zbog prijetnje smrću ministru Ostojiću, također na društvenoj mreži odnosno svom Facebook profilu, početkom kolovoza 2013. u Zagrebu je uhićen i pritvoren Marko Francišković, potpredsjednik udruge "Pravednik".

Mrle je u studenom 2011. "nataknuo" fotografiju tadašnje premijerke na penis

Na 16. jugoslavenskom kazališnom festivalu u Užicu, jedna od predstava bila je i "Kiklop" zagrebačkog ITD teatra, Scene "Gorice" i ljubljanskog "Mini teatra" koju je režirao Ivica Buljan. "Antika je u ovoj predstavi bila samo 'fasada'", najavili su organizatori.

To je dokazao Damir Martinović iz Leta 3 koji je na svoj razgolićeni penis stavio fotografiju Jadranke Kosor. "Probao sam sliku te gospođe staviti na lakat, na leđa, na razne dijelove tijela. A onda sam ju natakao na spolovilo i tu je najljepše stajala. Čak su mi rekli da sam sladak", rekao je Martinović.

Željku Kerumu je još 2009. godine prijetila "Crna ruka"

Željko Kerum je veljači i ožujku 2009. godine u tri tjedna dvaput dobio prijetnju smrću koju je nepoznata osoba potpisala s "Crna ruka". Prijeteće poruke Kerum je dobio poštom.

Kerum je u to vrijeme bio kandidat za gradonačelnika, a jedna od poruka je glasila: "Ako postaneš gradonačelnik nastradat će ti cijela obitelj".





Prijetnje i uvrede su dobili i članovi oporbenih stranaka

Ranku Ostojiću prijetili su i vrijeđali ga preko društvenih mreža. Jedan od onih koji su se odlučili prijetiti oporbenjacima bio je i Josip Ćubelić.

Iz cijelog njegova "opusa" prijetnji, zabilježene su one upućene saborskom zastupniku Nenadu Staziću: "GOVEDO KOMUNISTIČKO UMRI OD SVOG PARTIZANSKOG JADA IZRODE KOMUNISTIČKI ZAČEPI TU CRVENU GUBICU NISI DOSTOJAN HRVATSKOG SABORA VIDIT ĆEMO SE IZRODE KOMUNISTIČKI KAD TAD U OVOM ŽIVOTU PA ĆU TI OBJASNIT NEKE STVARI IZ HRVATSKE POVIJESTI", pisao je Ćubelić Staziću u Caps Locku i bez interpunkcija.

Prijetio i Vrdoljaku

"Vjetro elektrane koštat će lopino udbaška. Sramotiš Imoćane izrode. Naseri vjetro elektrane Vesni u šupak. Miči ruke od Dobranja dok ti je na vrime, i ne forsiraj proklete elektrane tamo di im nije misto. Povećali ste kvote da bi mogli lovit u mutnom i sjebat Hep. Ne igrajte se s narodom koštat će vas glave. ZDS", pisao je krajem prošle godine Ćubelić Ivanu Vrdoljaku.